text: Ny dansk nedtur: Fredericia-drenge kom ikke i Grand Prix-finale
  13 maj 2016 kl. 04.54
  For andet år i træk er Danmark sendt ud af Eurovision Song Contest allerede inden finalen. Danmarks bidrag Lighthouse X med to Fredericia-drenge kom ikke  blandt de 10, der gik videre.
  Lighthouse X, der stillede op med sangen "Soldiers of Love" blev ikke stemt videre fra semifinalen, hvor 18 lande blev skåret ned til 10.
  De to af medlemmerne af Lighthouse X, Martin Skriver og Johannes Nymark, mødtes på Musicalakademiet i Fredericia, og de dannede bandet sammen med Søren Bregendal, da de optrådte med High School Musical.
  Men trods nederlaget er den danske gruppe tilfreds med sin performance.
  - Vi har det egentlig meget godt. Jeg synes, at vi gjorde det, vi skulle, og det vi havde aftalt. Vi havde en fest, siger Johannes Nymark efter semifinalen torsdag aften i Stockholm.
  